CELEX: 52017PC0774
Language: ro
Date: 2017-12-18
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (UE) 2016/1139 în ceea ce privește intervalele mortalității prin pescuit și nivelurile de salvgardare pentru anumite stocuri de hering din Marea Baltică

COMISIA EUROPEANĂ
            Bruxelles, 18.12.2017
            COM(2017) 774 final
            2017/0348(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            de modificare a Regulamentului (UE) 2016/1139 în ceea ce privește intervalele mortalității prin pescuit și nivelurile de salvgardare pentru anumite stocuri de hering din Marea Baltică
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Unul dintre obiectivele centrale ale reformei politicii comune actuale în domeniul pescuitului (PCP)
                  1
                este atingerea producției maxime durabile (MSY) pentru toate stocurile, cu scopul de a reface și de a menține populațiile de stocuri de pește la niveluri sustenabile, adică peste nivelurile biomasei care permit obținerea producției maxime durabile (MSY). Exploatarea durabilă a resurselor biologice marine poate fi realizată mai bine cu ajutorul unei abordări multianuale a gestionării pescuitului, prin adoptarea planurilor multianuale de gestionare a pescuitului care, în conformitate cu actuala PCP, ar trebui să reflecte specificitățile diferitelor activități de pescuit și ale stocurilor. Planurile multianuale de gestionare ar trebui să constituie cadrul pentru exploatarea durabilă a stocurilor, definind în mod clar cadrul temporal și mecanismele de salvgardare pentru evoluțiile neprevăzute ale stării stocurilor de pește. 
            
            
               În 2013, a fost instituit un grup operativ interinstituțional privind planurile multianuale, alcătuit din reprezentanți ai Parlamentului European, ai Consiliului și ai Comisiei Europene, în scopul ajungerii la un acord privind o cale de urmat pentru a facilita elaborarea și introducerea de planuri multianuale în conformitate cu politica comună în domeniul pescuitului. Acesta a decis că ținta care corespunde obiectivului privind MYS ar trebui să fie exprimată ca un interval de valori Fmsy furnizate de cercetătorii științifici, care ar urma apoi să fie fixat de colegiuitori și stabilit în cadrul planului. Consiliul ar urma să adopte măsuri în ceea ce privește fixarea și alocarea anuală a posibilităților de pescuit, pe baza avizelor științifice și astfel încât să se îndeplinească obiectivele planului
                  2
               .
            
            
               Primul plan multianual de gestionare de după reforma PCP a fost adoptat pentru regiunea Mării Baltice. Regulamentul (UE) 2016/1139 a stabilit un plan multianual pentru stocurile de cod, hering și șprot („stocurile în cauză”) în Marea Baltică („planul”). Obiectivul planului este să garanteze că exploatarea stocurilor în cauză reface și menține populațiile stocurilor respective peste nivelurile care permit obținerea producției maxime durabile. Planul stabilește obiectivele cuantificabile, și anume intervalele mortalității prin pescuit, precum și nivelurile de referință de conservare exprimate ca MSY Btrigger și Blim. Valorile numerice ale parametrilor menționați au fost stabilite plecând de la avizele științifice furnizate de Consiliul Internațional pentru Explorarea Apelor Maritime (ICES) în 2015
                  3
               . Evaluarea științifică efectuată în 2017 arată că valorile MSY pentru stocurile de hering din Marea Botnic și, respectiv, pentru stocurile de hering din Golful Botnic au suferit modificări.
            
            
               Articolul 5 alineatul (6) din Regulamentul (UE) nr. 2016/1139 prevede că, în cazul în care, pe baza avizelor științifice, Comisia consideră că nivelurile de referință pentru conservare stabilite în anexa II la regulamentul respectiv nu mai exprimă în mod corect obiectivele planului, aceste niveluri pot fi prezentate în regim de urgență Parlamentului European și Consiliului, în vederea revizuirii. 
            
            
               Prin urmare, Comisia are intenția de a propune o modificare a Regulamentului (UE) nr. 2016/1139, în lumina celor mai recente și mai bune avize științifice disponibile.
            
            
               2.REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               Cunoștințele științifice care stau la baza modificării au fost furnizate de ICES. În 2017, ICES a efectuat o evaluare a stocurilor de hering din Marea Botnic și din Golful Botnic
                  4
               . Un aspect esențial luat în considerare de oamenii de știință a fost identificarea stocurilor, și anume dacă să se combine cele două zone într-o singură unitate de evaluare sau dacă să se continue evaluarea lor în mod separat. S-a decis să se combine stocul, pe baza următoarelor considerații:
            
            
               a) nu există dovezi biologice solide pentru combinarea sau separarea stocurilor; 
            
            
               b) disponibilitatea datelor nu vine în sprijinul unei evaluări de calitate a heringului din Golful Botnic și este puțin probabil ca acest lucru să se îmbunătățească în viitor; 
            
            
               c) nu există preocupări legate de exploatarea excesivă a stocului mai mic din Golful Botnic în cazul în care acesta fuzionează cu o componentă mai importantă de hering din Marea Botnic.
            
            
               Ca urmare a fuzionării celor două stocuri, ICES a estimat noile valori de referință MSY. Valoarea FMSY point rezultată este 0,21. Intervalele FMSY corespunzătoare au fost calculate, FMSY lower fiind stabilit la 0,15, iar FMSY upper fiind stabilit la 0,21. Dată fiind probabilitatea ca biomasa stocului să scadă sub nivelurile de salvgardare, FMSY upper este limitat și egal cu valoarea FMSY point, respectiv 0,21. Nivelurile biomasei corespunzătoare ale MSY Btrigger și Blim au fost calculate la 283 180 și, respectiv, 202 272 de tone. 
            
            
               Nu s-a efectuat o evaluare specifică a impactului, având în vedere că impactul aplicării conceptului de MSY la gestionarea pescuitului a fost deja evaluat în cadrul evaluării impactului referitoare la reforma PCP. Ca parte a respectivei evaluări a impactului
                  5
               , au fost cuantificate efectele atingerii MSY. O nouă evaluare a impactului nu ar pune la dispoziție informații suplimentare față de cele disponibile în urma evaluării deja efectuate. Modificările la regulamentul actual sunt conforme cu articolul 5 alineatul (6) și decurg dintr-un aviz științific. Ele sunt esențiale pentru stabilirea sau revizuirea, după caz, a posibilităților anuale de pescuit pentru Marea Baltică și pentru funcționarea adecvată a noii PCP.
            
            
               3.ELEMENTELE JURIDICE ALE PROPUNERII
            
            
               Rezumatul acțiunii propuse
            
            
               Principala acțiune este de a facilita atingerea sustenabilității activităților de pescuit, astfel cum se prevede în reforma politicii comune în domeniul pescuitului, prin adaptarea valorilor legate de MSY la cele mai bune avize științifice disponibile.
            
            
               Temei juridic
            
            
               Articolul 43 alineatul (2) din Tratatul privind funcționarea Uniunii Europene.
            
         
         
            
               Principiul subsidiarității
            
            
               Propunerea intră în sfera competenței exclusive a Uniunii Europene.
            
            
               Principiul proporționalității
            
            
               Prezenta propunere modifică măsuri deja existente; prin urmare, nu este pus în discuție principiul proporționalității.
            
            
               Alegerea instrumentului
            
            
               Instrumentul propus: regulament al Parlamentului European și al Consiliului. 
            
            
               Alte instrumente nu ar fi adecvate din următorul motiv: regulamentele trebuie modificate printr-un alt regulament.
            
            
               4.IMPLICAȚIILE BUGETARE 
            
            
               Această măsură nu presupune cheltuieli suplimentare pentru Uniune. 
            
            
               2017/0348 (COD)
            
            
               Propunere de
            
            
               REGULAMENT AL PARLAMENTULUI EUROPEAN ŞI AL CONSILIULUI
            
            
               de modificare a Regulamentului (UE) 2016/1139 în ceea ce privește intervalele mortalității prin pescuit și nivelurile de salvgardare pentru anumite stocuri de hering din Marea Baltică
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 43 alineatul (2),
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  6
               :
            
            
               hotărând în conformitate cu procedura legislativă ordinară,
            
            
               întrucât:
            
         
         
            
               (1)Regulamentul (UE) nr. 2016/1139 al Parlamentului European și al Consiliului
                  7
                stabilește un plan multianual pentru stocurile de cod, hering și șprot în Marea Baltică („planul”). Scopul planului este să contribuie la realizarea obiectivelor politicii comune în domeniul pescuitului și, în special, să se asigure că exploatarea resurselor biologice marine vii reface și menține populațiile de specii exploatate peste nivelurile care permit obținerea producției maxime durabile (MSY).
            
            
               (2)Articolul 1 din Regulamentul (UE) nr. 2016/1139 definește stocurile de pește din Marea Baltică în cauză, inclusiv stocul de hering din Marea Botnic și stocul de hering din Golful Botnic. Pentru salvgardarea capacității de reproducere depline a stocurilor respective, anexele I și II la regulamentul respectiv stabilesc anumite niveluri de referință pentru conservare, inclusiv intervalele ratei de mortalitate prin pescuit și nivelul de referință al biomasei stocului de reproducere. 
            
            
               (3)Evaluarea științifică a stocului de hering din Marea Botnic și a stocului de hering din Golful Botnic, desfășurată în 2017 de Consiliul Internațional pentru Explorarea Apelor Maritime (ICES), a indicat faptul că cele două stocuri sunt similare. În consecință, ICES a combinat cele două stocuri într-unul singur, a modificat limitele zonei de răspândire geografică și a reevaluat intervalele ratei de mortalitate prin pescuit corespunzătoare MSY, precum și nivelurile de referință pentru conservare relevante. Acest lucru a dus la o definire diferită a stocului și la valori numerice diferite față de cele stabilite la articolul 1 și în anexele I și II la Regulamentul (UE) nr. 2016/1139. 
            
            
               (4)Articolul 5 alineatul (6) din Regulamentul (UE) nr. 2016/1139 prevede că, în cazul în care, pe baza avizelor științifice, Comisia consideră că nivelurile de referință pentru conservare stabilite în anexa II la regulamentul respectiv nu mai exprimă în mod corect obiectivele planului, aceste niveluri pot fi prezentate în regim de urgență Parlamentului European și Consiliului, în vederea revizuirii. 
            
            
               (5)Este oportun să se modifice de urgență articolul 1 literele (e) și (f) și anexele I și II la Regulamentul (UE) nr. 2016/1139, pentru a se garanta că posibilitățile de pescuit pentru stocurile relevante se stabilesc în conformitate cu nivelurile de referință pentru conservare actualizate.
            
            
               (6)Prin urmare, Regulamentul (UE) 2016/1139 ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
               Modificări la Regulamentul (UE) 2016/1139
            
            
               Regulamentul (UE) 2016/1139 se modifică după cum urmează:
            
            
               (1)Articolul 1 alineatul (1) se modifică după cum urmează:
            
            
               (a)litera (e) se înlocuiește cu următorul text:
            
            
               „(e) hering (Clupea harengus) din subdiviziunile ICES 30-31 (hering din Golful Botnic)”;
            
            
               (b)litera (f) se elimină.
            
            
               (2)În anexa I, rubricile referitoare la stocul de hering din Marea Botnic și la stocul de hering din Golful Botnic se înlocuiesc cu următoarea rubrică:
            
            
                     
                        „Hering din Golful Botnic
                     
                  
                  
                     
                        0,15-0,21
                     
                  
                  
                     
                        0,21-0,21”
                     
                  
               
               (3) În anexa II, rubricile referitoare la stocul de hering din Marea Botnic și la stocul de hering din Golful Botnic se înlocuiesc cu următoarea rubrică:
            
            
                     
                        „Hering din Golful Botnic
                     
                  
                  
                     
                        283 180
                     
                  
                  
                     
                        202 272”
                     
                  
               
               Articolul 2
               Intrarea în vigoare
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
         
         
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  
                        JO L 354, 28.12.2013, p. 22.
               
               
                  
                     (2)
                  
                        Grupul operativ privind planurile multianuale. Raport final aprilie 2014 
                  http://www.europarl.europa.eu/meetdocs/2009_2014/documents/pech/dv/taskfor/taskforce.pdf
               
               
                  
                     (3)
                  
                        Avizul ICES privind cererea specială. Avizul ICES din 2015, volumul 6. Solicitarea adresată de UE către ICES de a furniza intervale FMSY pentru stocurile selectate din Marea Nordului și Marea Baltică.
               
               
                  
                     (4)
                  
                        ICES. 2017. Raport al Benchmark Workshop on Baltic Stocks (WKBALT), 7-10 februarie 2017, Copenhaga, Danemarca. ICES CM 2017/ACOM:30. 108 p.
               
               
                  
                     (5)
                  
                        SEC(2011) 891. 
               
               
                  
                     (6)
                  
                        JO C , , p. .
               
               
                  
                     (7)
                  
                        Regulamentul (UE) 2016/1139 al Parlamentului European și al Consiliului din 6 iulie 2016 de stabilire a unui plan multianual pentru stocurile de cod, hering și șprot din Marea Baltică și pentru activitățile de pescuit care exploatează stocurile respective, de modificare a Regulamentului (CE) nr. 2187/2005 al Consiliului și de abrogare a Regulamentului (CE) nr. 1098/2007 al Consiliului (JO L 191, 15.7.2016, p. 1).